משה ליאון הבטיח שיפרסם את יומנו לשנת 2019 בחודש מרץ 2020. היומן טרם פורסם. לשכת ראש העיר ביקשה מחברת המועצה, שדרשה את הפרסום, לשלם אגרה בסך 3,000 ש"ח - עלות השחרת מידע חסוי ביומן
בפברואר 2019, הבטיח ראש עיריית ירושלים משה ליאון לראשונה לפרסם את היומן שלו. זאת, בעקבות שאלה של עליזה ארנס חברת מועצת העיר ירושלים. תהודת ההבטחה הגיעה גם אלינו, וקצת אחרי, במרץ 2019 פנינו ללשכתו וביקשנו לדעת מתי זה יקרה. רצינו לפרגן לו. התשובה שקיבלנו לא הייתה יכולה להיות ברורה יותר: "כל שנה במרץ ראש העיר מפרסם את היומן שלו. קרי, היומן יתפרסם במרץ 2020". מרץ חלף עבר והיומן לא התפרסם. פנינו שוב ושאלנו מדוע ליאון לא פרסם את היומן. הפעם התחבאו בלשכה של ליאון מאחורי בקשת חופש מידע. לטענתם, בקשת חופש המידע היא שמעכבת את פרסום היומן. מה עומד מאחורי התשובה התמוהה? עליזה ארנס ששאלה את ליאון באותה התקופה האם יפרסם את היומן שלו, טרחה ועברה, לבקשת העירייה, בערוצים הרשמיים, אך נתקלה בדרישה מוזרה: "ביקשתי מראש העיר לחשוף יומן הפגישות שלו לפני למעלה משנה (פברואר 2019)", סיפרה ארנס. "היענותו לכך בחיוב בפני כלל חברי המועצה, גלגלה אותנו לסאגה נמשכת ששיאה הגיע היום: בקשה לתשלום מופרך של אגרה בסך 3,000 ש״ח עבור 100 שעות עבודה המיועדות להשחרה של מידע. אני מצפה מראש העירייה שייעתר לבקשתי מייד, ויפרסם את יומנו ללא עלות וללא דיחוי נוסף".פנינו שוב ללשכתו של ליאון בבקשת הבהרה, מדוע הוא לא מפרסם את היומן? טרם התקבלה תשובה. בשורה התחתונה – משה ליאון הבטיח לפרסם את היומן שלו מדי שנה ולא קיים את ההבטחה. (איך זה משפיע עליך) חשוב שנדע שנבחרי הציבור שלנו דוברי אמת. ההבטחה לפרסם את היומן הייתה ברורה ואי היכולת של נבחרי ציבור לעמוד בהבטחה פשוטה עשויה לעורר חוסר אמון של הציבור בנבחריו. לשמחתנו, חלקם עומדים בהבטחתם והיום יש 19 ראשי רשויות שעושים זאת.  בנוסף, חשיפת יום העבודה של ראש העיר באופן שוטף תצמצם שחיתויות (הנפוצות ברחבי הארץ), ותגן עליו (ועלינו) מבעלי אינטרסים צרים, האשמות והסתבכויות. ראש העיר יחשוב פעמיים לפני פגישות שהוא לא אמור לעשות לבד. בעלי עסקים ועסקנים למיניהם יתרחקו מסדר היום שלו.  (מה עושים כדי שיתוקן) ספרו לירושלמים שראש העיר לא מסוגל לעמוד בהבטחה פשוטה של פרסום יומן. אנחנו נמשיך להזכיר זאת אם ימשיך להתחמק. 